ሳይንሳዊ ምርምር ይቕጽል ኣሎ ዓለም፡ ተመራመርቲ ነዚ ቫይረስ ደው ዘብል ክታበት ምሂዞም ከድሕኑዋ ትጽበ ኣላ። ቅድም ኢሉ፡ ኣብ ኣሜሪካ ንፈለማ እዋን ኣብ ወዲ ሰብ ዝተገብረ ፈተነ ሓዊሱ ብዙሓት ክታበታት ኣብ ምምሃዝ ይርከቡ። ሰብ ሞያ ግን፡ ሓደ ክታበት ተሰሪሑ ድልው ክሳዕ ዝኸውን፡ ካብ ዓመት ክሳብ 18 ኣዋርሕ ከም ዝወስድ ይዛረቡ። ይኹን'ምበር፡ ብዛዕባ እዚ ቫይረስ ዝወጽኡ ዘለው ምዕባለታት መሰረት ገይሮም ብዙሓት ክታበት ኣብ ምምሃዝ ይጓየዩ ኣለው። ንኣብነት ኣብዚ ሰሙን፡ ተመራመርቲ ብዛዕባ ሰረታዊ ሽፍራ [ጀነቲክ ኮድ] እዚ ቫይረስ ተስፋ ዝህቡ ውጽኢታት መጽናዕቲ ረኺቦም። ቫይረሳት ኣብ ውሽጢ ዋህዮ ኣትዮም ዝተፈላለየ ለውጢ ዘርእዩ'ኳ እንተኾኑ፡ እዚ ኮሮናቫይረስ [ሳርስ ኮቪ-2] ግን ውሑድ ለውጢ ከም ዘርኢ ተዓዚቦም። እዚ እንተኾይኑ ድማ፡ ሓደ ኽታበት ንሓደ ሰብ ንነዊሕ እዋን ሕማም ናይ ምክልኻል ዓቕሚ ዝህቦ ክኸውን እዩ ማለት'ዩ። ብዛዕባ እዚ ቫይረስ ዘጽንዕ ዘሎ ፕሮፌሰር ስነ ቫይረስ፡ "ዝተረጋግኣ ሕነተ ሰረት ዘለዎ ቫይረስ፡ ክታበት ንምምዕባል ጽቡቕ ዕድል'ዩ" ይብል። 5.
